इंटीरियर कंपनी को ऑडिटोरियम का ठेका
लखीराम अग्रवाल स्मृति ऑडिटोरियम का संचालन उसी कंपनी ने ठेके पर लिया है जिसने हॉल की इंटीरियर डिजाइनिंग की है। कंपनी कंप्यूटर वर्ल्ड ने नगर निगम को ऑफर प्राइज पर 15 फीसदी देने की बात कही है। इससे निगम संतुष्ट है और कंपनी के संचालक को अनुबंध के लिए पत्र लिखा है। अनुबंध तीन साल के लिए होगा।
लखीराम अग्रवाल स्मृति ऑडिटोरियम का संचालन ठेके पर देने की कवायद उसके लोकार्पण के बाद से चल रही थी। एक बार टेंडर में किसी ने भाग नहीं लिया। दूसरी बार जशपुर, कोरबा और बिलासपुर की कंपनी ने भाग लिया। जो दर नगर निगम ने निर्धारित किया है उसका कुछ हिस्सा संचालनकर्ता को नगर निगम को देना था। टेंडर ऑफर में कंप्यूटर वर्ल्ड बिलासपुर ने निगम को आमदनी का 15 फीसदी देने का ऑफर दिया। यह सबसे अधिक ऑफर था जिसे निगम ने मान्य किया। कंप्यूटर वर्ल्ड के संचालक पुरुषोत्तम बैनर्जी बिलासपुर को पत्र भेजकर अनुबंध करने कहा है। कंप्यूटर वर्ल्ड वही कंपनी है जिसने हॉल के अंदर की इंटीरियर डिजाइनिंग की है। ऑडिटोरियम की पार्किंग का संचालन भी उसी ठेकेदार को करना है।
निगम ने तय किए दर
मनोरंजन कार्यक्रम जो निशुल्क होंगे उसके लिए पहले दिन 25 हजार, दूसरे दिन 15 हजार व तीसरे और आने के लिए दिनों के लिए 10 हजार रुपए प्रतिदिन। सम्मेलन व अन्य आयोजन के लिए पहले दिन 40 हजार, दूसरे दिन 20 हजार व तीसरे व आगे के लिए 15 हजार रुपए प्रतिदिन। मनोरंजन कार्यक्रम जो सशुल्क हो, जिसमें दर्शकों से प्रवेश टिकट या पास के माध्यम से दिया जा रहा हो, इसके लिए पहले दिन 50 हजार रुपए, दूसरे दिन 30 हजार रुपए और तीसरे व आगे के दिनों के लिए 20 हजार रुपए प्रतिदिन।किसी भी प्रकार के राष्ट्रीय अथवा राज्य स्तरीय चैनलों के किसी कार्यक्रम के लिए शुल्क पहले दिन एक लाख रुपए, दूसरे दिन 50 हजार रुपए और तीसरे व आगे के दिनों के लिए 25 हजार रुपए प्रतिदिन होगा।
awa_Deva hin_Deva hin_Deva hin_Deva hin_Deva